[{"text_idx": "#000000", "text": "Euskaraz ikasi duten ume guzti-guztien bihotzeko fonotekan izen bat dago, Imanol Urbieta, berak jarri baitzion soinu banda haurtzaroari. Musikari eta irakasle handi honen kantu zerrenda izugarria da: Jon Brown, Txiki txiki txikia, Uztaiak gora, Mac Mikel, Txoria nintzela, Astoa ikusi nuen, Alaken, Lotan nago, Aran txantxan..."}, {"text_idx": "#000003", "text": "Musika eta pedagogia uztartuz, abestietako asko umeen behar konkretuak asetzeko sortzen zituen, haien neurrira egin ere. Uztaiak gora (Ran roberran), adibidez, R letra ongi ahoskatzen ez zuen ikasle bati egin zion. Dudarik gabe, aitzindaria izan zen (euskarazko) irakaskuntzan eta hala erakusten du Argia aldizkariak 2002an eskainitako elkarrizketak. Bertan bere ibilbidea, bizipenak eta esperientziak ederki azaldu zituen."}]